FABINII

Ki jiin Fabinii gbouŋ na po

Gbouŋ na piak Jerusalem biiru fabinii poe. Ti ki mantik mi daanɔ nba sɔb gbouŋ na, ŋaan niib bonchiann yaa Jeremaya-e sɔbir. Baatusir ni, bi yi gbouŋ maŋe Lamenteesins.

1

Ki jiin Jerusalem ninbaatir po

1Jerusalem doo nba tuu gbee nan niib na ji dɔɔ yanne.

Durinya na niib din baakitɔ,

ki mɔtana ki u ji tee nan pakɔɔk na;

u tuu tee digbanjaanne ki gar digbanlia, ŋaan ji biir ki butin.

2U tuu bui nyɔtunmunn, ki ninnyuut lɔ siik u kpianii ni,

ki u yɔkperii na kur, sɔɔ ki biar ki saa maan u pari.

Ki u tɔknanleeb na kur gbii u paak, ki ji tee u datai.

3Juda teeb na tee yommii nba ki mɔk sommire,

ki bi ber nyinnib bi ŋei ni.

Ki bi ji kɔɔ siab tinii ni,

ki ki mɔk siaminba ki bi saa yet a li tee bi yari.

Ki bi datai na lintib, ki bi ki mɔk sɔnu nba saa chiar paaki.

4Ki bi sɔɔ ji ki baat Yenjiantu ŋasaakak na ni,

ki jiantir Yennu, kasii daa na ni.

Ki sapaamm nba tuu yiin leŋ na di fara,

ki mannteeb na mun kurii ki duun.

Ki doo na tammɔi be yann,

ki Sayɔnn doo be nan gbananyekitir.

5Ki u datai na nyannɔ, ki diau nan yiikoo.

Yennu-e te ki u di biak na, u toonbichiɔŋ paak.

Bi soor u waas ki yaat namma.

6Jerusalem fant na ji kaa.

U tɔɔndamm na tee nan piarii nba kon tuu baŋib nae,

ki tee nan binba tuu chiar paak kpamm,

ki bi paŋ n gbenn na.

7Jerusalem tian u mɔkint nba ki u din mɔk

yaayoo ni na po,

ŋaan mɔtana ki u ji tee langbent kɔɔ.

Ki waa kɔɔ u datai ni yoo nba, sɔɔ kaa ki saa sommɔ;

ki binba nyannɔ na laau, u baak paak.

8U baakir gbenne, ki u be payann, ki dii fei.

U kuriie ki bɔrii u numpo, ki fei mɔkɔ.

Ŋɔɔ Jerusalem kɔɔn u mɔŋ jakint nan toonbilankanta.

9U jakint toona na nyɔɔn paanu nie,

ŋaan ki u baka kaa nan biiru nba saa baarɔ na po.

U baak na yab, ki sɔɔ kaa ki saa fit maan u par.

U datai na nyannɔwa, ki u bui fabin ki tur Yennu

a wun tinɔ ninbaauk.

10Ki datai na fat u mɔkint kur.

Ki u la ki bi kɔɔ Yenjiantu ŋasaakak na ni tiɔŋ,

siaminba ki Yennu ki saak binba ki waau kɔɔ na.

11U niib na tuu kuriie, yoo nba ki bi kpaan jeet a bin di.

Bi dia bi mɔkint na ki kpentir jeete, a lin foorib.

Ki doo na yikin a, “Yennu, gotirin,

ki la maa be ninbaatir ni biaŋinba.”

12Ki u yikin ki teen sɔngar teeb na kur a, “Gotirin man.

Sɔɔ daa ki ban la gbanantont nan n yar na na,

ki li tee gbanantont nba ki Yennu teenin,

yoo nba ki u wutoor doo.

13“Yennu te muu nyii sanpaapo,

ki tee muu nba di n gbananbin ni.

U piin baruko, ki tan soorin ki sikinin tiŋ ni,

ki nyikin, ki n ji be nan gbanantont yoo kur.

14“U diit ki la n toonbiit kur,

ki taan bobinir ki jɔnnir n turu ni, ki li kpiasu baŋin.

Yennu jiin ki kubin n datai nuu ni,

ki n ji ki mɔk paŋ nba saa tookib.

15“Yennu laa n kunkɔnkɔnwakita nba ki n mɔk nae;

u te ki kunkɔnkɔnna baar kpii n naasinpaauŋ nawa.

U mat n niib na ki li tee nan daan tilɔɔna

nba ki bi ŋmaan ki nyint nyun nae.

16“Li paake teen ki n ninbina luun ninnyuut yoo kur.

Sɔɔ kaa ki saa fit maan n pari.

Sɔɔ kaa ki saa fit chee n par.

N datai nyannima; n niib na ji ki biar nan siari.

17“N tantir n nii, ŋaan sɔɔ kaa ki saa sommin.

Yennu te ki datai nyii lokir kur po ki lekin,

ki ŋmaŋitin nan n tee bon-yanne na.

18“Ŋaan Yennu-e mɔk mɔnii, kimaan n yêt u mɔba.

Gbiintir man, niib nba be lokir kur po,

gotir gbanantont nba ki n be li ni.

Bi soor n naasinpaauŋ nan sapaamm

ki teemm yommii ki yaat namm.

19“Ki n tun yiin n yɔɔsnba, ŋaan ki bi yêt ki ki sommin.

Ki mannteeb nan tɔɔndamm kpenn doo na sɔnjot ni,

ki loon jeet a bin di ki foor bi mɔŋ.

20“Yennu, gotir n par nba be daamii ni ki tonin biaŋinba.

N par biir bonchiann, n toonbiit paak.

Nikpinu be sɔnjot ni, ki kuun be diit ni gbaa.

21“Gbiintir n kukura, sɔɔ ki be ki saa maan n pari.

N datai na kpamme, kimaan faa te biiru baarin na paak.

A tun linba ki a sat mɔb na,

ki te n datai na n di biak nan maa dii biaŋinba na.

22“A pak biirib bi tonu na paak;

a dat bi tuba nan faa dat n tubir n toonbiit paak biaŋinba na.

N kurii nan ninbaatire, ki gbee nan parbiir.”

2

Ki jiin Jerusalem teeb tubdatu na po

1Yennu din donn wutoor ki te bunbɔnn piin Sayɔnn.

U te ki Sayɔnn mɔkint bonchiann biir,

ki nyɔr nyik u ŋasaakak na,

daar nba ki u be wutoor ni na.

2Yennu biir Juda digbanbis kur, ki ninbatinu kaa;

ki bit joonpaara nba guu doi na,

ki te digbann na nan li diara dii fei.

3U be wutoor ni, ki biir Israel teeb paŋ buri buri.

U yêt wun sommit yoo nba ki ti datai baar na,

ki fiir ti paak nan muu na, ki boont bona kur.

4U tɔ u peenii na ti paak, ki li tee nan u tee ti dataake na,

ki kpii binba kur ki ti numm gboob

ki bi tuu maant ti para na.

Jerusalem na nie ki ti bann u wutoor nba do ti paak biaŋinba.

5Yennu biir Israel teeb nan u tee bi dataake na,

ki te bi joonpaara nan nijaana ŋei kpant langbent,

ki te parbiir nba kaa gbennu baar Juda teeb paak,

6ki yeer ŋasaakak nba ki ti jiantirɔ li ni na buri buri,

ki gɔɔr kasii daa nan foon daa na,

ki kpanbar nan mannteeb na kur la u wutoor

nba doo bi paak biaŋinba.

7Yennu yêt u maruŋ binbintir na,

ki bia biir u kasii ŋasaakak nawa,

ki te dataak na yeer joona na,

ki bi yikin a bi la nyannu,

siaminba ki ti tuu jiantir Yennu ki mɔk parpeenn na.

8Yennu-e lor nan Sayɔnn joona na n baa;

u bikin li yarimu ki sak nan li saa biir fas fas,

ki li difoot nan joona na kur ji biar tee langbent.

9Ki li gana na pii tangbiina ni,

ki ganchaata na jint buri buri.

Ki leŋ kpanbar nan li nijaana na ji tee yommii digbangann ni.

Bi ji ki want Yennu sennii na,

ki sɔkiniinba na ji ki laat yirintu ki li nyi Yennu boori.

10Ki Jerusalem nikpera na kar tiŋ ni ki ŋmin soon nna,

ki puk tanbiinii bi yura paak, ki bia lia bɔtoliant,

ki sapaanbis na tibint bi yura nan fei.

11Ki n ninbina ji bak nan mɔnii; ki n kpak nyann.

N ji bake nan ninbaatir, kimaan n niib nba kpo na paak.

Ki waas nan sanpantii kpenn doo na sɔnjot ni.

12Ki kon nan nyunnyukuru sob,

ki bi fabin ki teen bi naanba,

ki baa sɔnjot ni nan bi turib danii na,

ki ji kpenn bi naanba nii ni.

13Jerusalem, n mantik loona, n saa pak a bee?

Nlee ki n saa maan a pari?

Sɔɔ daa ki ban dii biak nan linba na na.

A biiru na yab, ki tee nan mɔkgbeŋir nba yab biaŋinba nae.

Ki siara dindann ji ki be.

14A sɔkiniinba na ji ki mɔk siar ki saa beta,

see bin faar faak kuukɔɔ.

Bi mɔmaan na kpannae, bi ki pak fiit a toonbiit na.

Bi te ki a ki mi nan li kpaa talas nan fin lebit a binbeŋi.

15Ki niib nba gaar fin Jerusalem boor na yisima.

Bi pakin yura, ki laa a biiru na paak, ki yeen a,

“Digbanŋann nae na-a?

Doo nba ki tingbouŋ na tuu dontir u mɔŋ li paak nae na-a?”

16A datai na kur sarikita, ki goriia jia-a nan naŋ,

ki mian bi mɔi ki yeen a,

“Ti biirira, daar nba nae ki ti tuu guu.”

17Yennu poŋ tun waa lor a wun tun linbawa.

U biirite, ki ninbatinu kaa,

nan waa din wannit sianyoo biaŋinba na.

U te ki ti datai na la nyannu, ki te bi kpamm ti biiru na paak.

18Jerusalem, a te ki a joona na n fabin ki tur Yennu.

A te ki a ninnyuut-ii puub nan mɔkir na, yonnu nan nyiɔk.

Ii mɔ nan ninbaatir, ki tan baŋ.

19A tuu fiir nyiɔk kur kii fabin kii teen Yennu.

A loot a par, ki barimɔ ki wuu mɔk ninbatinu

a waas nba kpenn kon sɔnjot ni lokir kur po na paak.

20Yennu, gotirii. Bee ki a mantik daar ti tuba nna?

Poob ŋman bi waas nba ki bi loomm na nante.

Ki bi kpi mannteeb nan a sɔkiniinba na, a ŋasaakak na ni.

21Nipaauŋ nan nikpera kur dɔɔ sɔnjot ni ki kpowa,

ki datai jukbanjai na kpii naasimm nan sapaamm;

ki a kpiib, ki ki mɔk ninbatinu namm,

daar nba ki a wutoor doo na ni.

22A yiin n datai ki bi lintin,

ki tee nan baa tuu yiin jaamm dinu na,

ki sɔɔ kaa ki saa fit chiar paak, a wutoor daar na ni.

Bi kpii n waas nba ki n wubirib ki loomm nawa.

3

Ki jiin tubdatu nan lebitu nan dindann po

1N tee daanɔ nba mi Yennu tubdatu nba tee biaŋinbae.

2U ber sikinin bunbɔncheenn nie,

3ki yɔɔ faan niikura, ki ninbaauk kaa,

4ki tan te ki n gbanant tee fiat fiat, ki bia kɔnn n kpaba.

5U kɔɔnin dansarik nba tee ninbaatir nan parbiir nie,

6ki mabin ki n be bunbɔncheenn nba naan kuun na ni.

7Ki u baanin jarit, ki n tee yommik,

ki ki mɔk dindann nan n tan saa paaki.

8Ki n yikin sanpaapo ki loon sommir,

ŋaan ki Yennu yêt wun gbiint.

9Ki n somm lian, ki tana joona gɔin siaminba kur ki n tɔkin.

10Ki u guun nan naamuuk nba tuu guu biaŋinba na,

ki chibin nan yanbɔr nba tuu chib biaŋinba na.

11Ki u wei ber nyinnin sɔnjouk na ni,

ki patin buri buri, ki nyikin.

12Ki u dat u tɔrbann na,

ki n tee jabenn nba ki u saa tɔ peenii.

13Ki u yek u peenii na, ki li kɔɔ n gbanant ni.

14Ki niib laan daar kur, ki n tee nilaakir bi boor.

15U te ki n di farbiiuk, ki li tee nan jeet nan nyun na.

16Ki u duur n numm nan tiŋ, ki kɔnn n nyana tana paak.

17Ki n tamm laafia nan parmaasir nan parpeenn nba tee biaŋinba.

18Ki n ji ki mɔk yoo saan ki sii be n manfoor ni;

n dindann nba ki n mɔk nan Yennu na ji kaa.

19Mi-i dukin n gbananyekitir po nan maa ki mɔk binbeboor na,

li tee lɔbii nba tone.

20Ki n yɔɔ dukii li po, ki be ninbachiɔŋ ni, ki butin.

21Ŋaan n dindann lek tuu jen yoo nba ki n tiar bonyennkɔɔ na poe:

22Yennu ninbatinu na yɔɔ be-e, ki u lomm kaa gbennu.

23Yennu lomm paane sanyiɔk kur, ki u ŋant na yab bonchiann.

24Yennu kuukɔɔe ki n mɔk, li paak, u nie ki n mɔk dindann.

25Yennu ŋan ki tur wunba kur teenɔ yada.

26Li paak li ŋan ki tin guur nan sukuru, ki wun tinnit.

27Li mantik ŋan ki tin tumii sukuru na booru, bisin niewa.

28Li-i tee ki ti di wahala, li ŋan ki tin kar soon nna nan sukuru.

29Li ŋan ki tin gbaan nan mɔsaku,

kimaan li ki gar dindann tan sii be.

30Bi-i lekii boot, ki bia sukiit, li ŋan ki tin gaar li kur.

31Yennu mɔk ninbatinu, ki kan nyikit fas fasi.

32U saa fit te ki parbiir n baarit,

ŋaan u lomm nba ki u be nant na tee barmɔniie, ki mɔk paŋ.

33Li ki manɔ, li-i tee ki ti be parbiir nan gbanantont ni.

34Yennu mi yoo nba ki ti sei be mukir ni.

35Yennu mi yoo nba ki bi fiarit mɔnii nba ki u turit na ni.

36Yoo nba ki barmɔnii ki piak buut boor na, ŋaan u mi li po.

37Yennu loomm kuukɔɔe tuun yoo kur.

38Bonŋann nan bonbiir kur tuun nan waa senn biaŋinba nae.

39Bee paake ki ti sii mɔk bunburimii,

li-i tee ki ti la tubdatu ti toonbiit paaki?

40Ŋaant ki tin fiit ti binbeŋ, ki jen Yennu boor.

41Ŋaant tin loot ti para, ki miar Yennu nba be yendɔuŋ ni na.

42“Yennu, ti tun yanbɔmm ki biirawa, ki a ki nyik chabiti.

43“A wei berite, ki kpiit, ki wutoor dɔɔk a ninbatinu na paak.

44A wutoor na tee nan sanpagbouŋ nae,

ki mantik kpakii, ki ti miaru kan fit gar baara ni.

45A lute nan ti tee bonjakina na, boorganu ni,

46ki ti datai na kur sukiit ki bia laat,

47ki ti kpan be baak nan biiru ni,

ki be ninbɔŋ nan jaŋmaansooruk ni.

48Ki ninnyuut nyi n ninbina ni ki puub nan kpenu na,

kimaan n niib biiru na paak.

49“N ninnyuut na sii yɔɔ puube,

50ki tan tun yoo nba ki Yennu saa got sikin ki lat.

51N tuu la parbiire,

li-i tee ki n laat linba baar doo na poob paak.

52“Ki n datai nba namin kaat na soorin

nan baruk nba tuu soor nɔɔŋ biaŋinba na.

53Ki n fo, ŋaan ki bi lun bootuk ni, ki biin tann li mɔb paak.

54Ki nyun na yaa lin piinin, ki n ji mi nan kuun nakinima.

55“Yennu, ki n be bootuk na tiŋ po ki yikin teena.

56Yoo nba ki n tan barima, maa fan gbiint n mɔnii na, ki a gbat,

57ki gat turin, ki yetin a n daa tiin jaŋmaanii.

58“Yennu, ki a tan baar ki fatin, ki tinn n manfoor.

59A kɔn n paak, ki mi baa tun bonkpeta nba ki biirin.

60A mi n datai na nba namin, nan baa lorin n paak biaŋinba.

61“Yennu, a gbat baa sukiima; a mi bi lora kur.

62Ki bi piak n paak daa kur ki lorin bi lora.

63Ki bi tuu piin sanyiɔk ni ki laan, ki tan tuu nyiɔk.

64“Yennu, a dat bi tuba baa tun linba na paak.

65A sat mɔtont bi paak, ki ŋaan bin kɔŋ bi dindann.

66A wei berib nan wutoor, ki boontib tingbouŋ na paak.”

4

Ki jiin Jerusalem biiru poor po

1Ti salinnyinyira na ji biire;

ki Yenjiantu ŋasaakak na tana yat ki dɔɔ sɔnjot ni.

2Sayɔnn naasimm na tuu mɔk nyɔɔt nan salima nae ki turit,

ki mɔtana ki bi ji diab nan yɔkboba na.

3Naamunaaŋ gbaa, u tuu mɔɔnt u bonbis,

ŋaan ki n niib na ŋarin tee nan naamiɔŋ na

ki ton nan bi bonbis.

4Ki bi te bi sanpantii kpenn kon nan nyunnyukuru;

ki bi waas na mei jeet, ŋaan ki sɔɔ ki teemm.

5Ki niib nba tuu di jeŋant na ji kpenn kon sɔnjot ni;

binba tuu be bi yamani na ji ŋakitir

ki kpaan jebura tanpena paak.

6Ki n niib na la tubdatu,

ki li gar Sodom teeb nba din la biiru nba nyii Yennu boor yiama na.

7Tɔɔndamm na din yeen, ki ki mɔk jakint nan wunn na,

ki bia peen ki gar naabiin,

ki bi gbanant mɔk laafia nan fant nan paŋ bonchiann,

8ŋaan mɔtana ki bi ji dɔɔ sɔnjot ni ki kpo,

ki bi numpo wob bɔnn, ki bi gbanant koor ki tee nan dakoonn na,

ki tab bi kpaba paak, ki sɔɔ kan fit bannibi.

9Binba din kpo tɔb ni na yar din sɔ

ki gar binba din ki laat jeet ki fɔi,

ki tan kpenn kon li poor po na.

10Biiru nba din baar n niib paak na mɔk jaŋmaansooruk,

ki bi naanba tan tat ŋaa bi waas ki ŋman.

11Yennu wutoor mantik doo Sayɔnn doo paake,

ki u joor muu ki li dii boont.

12Nirɔ din ki be siar boor, koo li boorganu doi diara na gbaa,

ki teen yada nan datai saa fit kɔɔ Jerusalem tammɔkɔɔka na ni.

13Ŋaan li din tan tume,

kimaan Yennu sɔkiniinba nan mannteeb na din tun yanbɔmm,

ki kpii binba ki tun toonbiit nawa.

14Ki doo na tɔɔndamm lin yirib sɔnjot ni,

nan bi tee jɔɔniie na, ki mantik gbar sɔn,

ki sɔɔ kaa ki saa fit siibi.

15Ki niib na tantir a, “Seetir man. I biir i mɔŋa; i daa siitit.”

Ki bi ji lin yirib, ki nyi digban-yenn ni ki saa leer po,

ŋaan sɔɔ ki gaamm saauŋu.

16Yennu ji ki fiin bi po, ŋɔɔe yatib u tiɔŋ,

ki u baka ji kaa mannteeb nan tɔɔndamm na po.

17Ki ti guu sommir nba saa baar tee-e, ŋaan ki li tan ki baari,

ki bia guu sommir nba saa nyi digbann nba kan fit sommit na boor.

18Ki datai na goriit, ki ti lek ji kan fit somm sɔnjot ni.

Ki ti daa gbenn, ki ti yoo nakin ki biiru baar ti paak.

19Ki ti datai na tiin kakii

ki gar baakir nba tuu tiantir sanpaapo biaŋinba nawa,

ki wei berit, ki tɔkii ti sɔnbuka, jɔɔt ni,

ki bɔr kunkoouk paak a bin soorit.

20Ki bi soor wunba ki ti manfoor dindann gaa u paak na,

ŋɔɔe tee kpanbar nba ki Yennu gann,

ki tee daanɔ nba ki ti teenɔ yada nan u saa guurit

ki tin nyi binba saa lekit na nuu ni.

21Ii laa man, yimm Edom teeb nan Us teeb.

Ii mɔk parpeenn man, nan yaa daa mɔk yaak na.

Biiru mun bia baatie, ki i mun bia tan sii daŋit ki be payana,

ki di fei.

22Yennu dat Sayɔnn teeb tubawa,

u kan te ki ti ji tee yommii boorganu tiŋ ni;

ŋaan yimm Edom teeb, Yennu saa dat i tubawa;

u saa fiit i toonbiit na ki nyinnir paanu.

5

Miaru ki jiin ninbatinu po

1Yennu, ii tian linba teenit na po. Gotirit, ki la ti fei.

2Ti mɔkint na be boorganu nuu nie;

ki boorganu niib ji kɔɔ ti ŋei ni.

3Datai na kpii ti baanbawa, ki ti naanba ji tee pakɔi mɔtana.

4See ki ti pa nyun nba ki ti nyu na paak;

see ki ti daa daat nba ki ti sii jokit muu.

5Ki bi diat nan paŋ nan ti tee bonii koo laagumiinba na;

ki ti tan bak, ŋaan ki bi ki sak ti foi.

6Ki ti ji ti mɔŋ tur Ijipt teeb nan Asiria teeb,

a lin te ki tii laat jeet, kii mɔk manfoor.

7Ti yeejamme din tun biir, ŋaan bi ji kaa mɔtana,

ki timme ji di wahala, biit nba ki bi tun na paak.

8Ki niib diat, ŋaan niib maŋ ki chee yommii,

ki sɔɔ kaa ki saa fatit ki tin nyi bi nuu ni.

9Nikpiirit line doo na kur po.

Ti tuu chibin ti saaŋmaniie, yoo nba ki ti kpaan jeet.

10Kon te ki ti gbanant toŋ,

ki tee nan boroboro diiuk nba tuu toŋ biaŋinba na.

11Bi fat ti poob ki dɔɔ namm, Sayɔnn kunkonn tiɔŋ paake;

ki Juda digbanbis kur ni, ki bi mukis ti bonpoi, ki dɔɔ namm,

12ki soor ti tɔɔndamm ki jɔnnib, ki ki teen nikpera na chɔruŋu,

13ki mukis ti naasimm na, ki bi naan dii,

ki li tee nan bi tee daabae na,

ki bonjabis na lin jikin dakpiata nba gar bi paŋ terik.

14Ki nikpera na ji ki kaar doo na tammɔkɔɔka boori;

ki nipaauŋ na mun bia ji ki yiin yanii ki faa bonfifaati.

15Parpeenn nyii ti binbeŋ niwa,

ki parbiir gaar ti sawaanu yiar.

16Taa tuu mɔk parbifaant linba paak na, li siar ji ki biari.

Ti tun yanbɔmma, ki mɔtana ti ji be biiru nie.

17Ti para biir bonchiann,

ki ninnyuut piin ti ninbina, ki ti ki fit laat,

18kimaan Sayɔnn kunkonn5.18 Sayɔnn kunkonn tee siaminba ki Yenjiantu ŋasaakak be nae. dɔɔ yanne,

ki sɔɔ kaa li ni, ki mɔbɔi ji lin li langbent ni.

19Yennu, fine tee kpanbar nba sii yɔɔ be,

ki sii diat nan durinya na gbennu.

20Bee teen ki a nyikit ki li wei nna? A saa ban tiar ti po jika-a?

21Yennu, a te ki tin jen a boor. A te ki tin jen.

A ŋamm fiin ti sann nba din be yaayoo niwa na,

22koo a kpan yêtite nan yoo nba kaa gbennu-u?

A wutoor kpan yɔɔ be-e?